ΓΡΑΠΤΗ ΕΡΩΤΗΣΗ P-2432/97 υποβολή: Xaver Mayer (PPE) προς την Επιτροπή (8 Iουλίου 1997)

Θέμα: Χρησιμοποίηση εναλλακτικών πρώτων υλών για την παραγωγή μαγιάς - μείωση της περιβαλλοντικής μολύνσεως

Από την παραγωγή μαγιάς με τη χρησιμοποίηση μελάσσας προκύπτουν υποπροϊόντα τα οποία πρέπει να απομακρύνονται. Η αποκομιδή αυτή πραγματοποιείται εν μέρει μέσω της παροχετεύσεως των λυμάτων στις δημοτικές εγκαταστάσεις καθαρισμού. Η μεγάλη επιβάρυνση των δημοσίων μονάδων καθαρισμού πρκαλεί δαπάνες, οι οποίες επιβαρύνουν όλο και περισσότερο τις επιχειρήσεις που παράγουν μαγιά. Σε μια μελέτη που εκπόνησε το ινστιτούτο για την οργάνωση αγοράς γεωργίας του ομοσπονδιακού ερευνητικού ιδρύματος για τη γεωργία στο Braunschweig αναφέρεται, ότι η επιβάρυνση των λυμάτων μειώνεται με την αύξηση της ποσότητας ζάχαρης στις πρώτες ύλες ενώ κατά τη χρησιμοποίηση καθαροτέρων πρώτων υλών βελτιώνεται η δυνατότητα βιολογικής αποικοδομήσεως των διαφόρων υποπροϊόντων. Επιπλέον η μελέτη καταλήγει στο συμπέρασμα ότι οι ισχύουσες ρυθμίσεις για την αγροτική αγορά της ΕΕ επηρεάζουν αρνητικά την ανταγωνιστικότητα της βιομηχανίας παραγωγής μαγιάς, επειδή η αγορά μελάσσας είναι αποσυνδεδεμένη, μέσω μιας κατώτατης τιμής, από τη διεθνή αγορά, η δε μελάσσα δεν αποτελεί προϊόν το οποίο τυγχάνει επιστροφών κατά την εξαγωγή.

Για τους πραναφερθέντες λόγους η μελέτη προτείνει την τροποποίηση της οργανώσεως αγοράς της ΕΕ για τη μελάσσα.

1. Πιστεύει η Επιτροπή ότι οι υφιστάμενες ρυθμίσεις για την αγροτική αγορά της ΕΕ επηρεάζουν αρνητικά την ανταγωνιστικότητα της βιομηχανίας παραγωγής μαγιάς;

2. Έχει λάβει η Επιτροπή τα προτεινόμενα στη μελέτη μέτρα για την άρση των ανταγωνιστικών μειονεκτημάτων της βιομηχανίας μαγιάς της ΕΕ ή προτίθεται να ενεργήσει σχετικά; Εάν ναι, ποια μέτρα πρόκειται να λάβει;

3. Θεωρεί η Επιτροπή επιθυμητό να περιορίσει με τη χρησιμοποίηση καθαροτέρων πρώτων υλών την επιβάρυνση του περιβάλλοντος που προκαλεί η βιομηχανία παραγωγής μαγιάς και ποια μέτρα θα πρέπει κατά την άποψή της να ληφθούν προς το σκοπό αυτό;

4. Πώς αξιολογεί η Επιτροπή την πρόταση να καταβάλλεται κατά τη χρησιμοποίηση ζάχαρης για την παραγωγή μαγιάς μια επιστροφή κατά την παραγωγή, η δε μαγιά να συμπεριληφθεί στο παράρτημα του κανονισμού αριθ. 1010/86 ((ΕΕ L 94 της 9.4.1986, σελ. 9. )), στους δε κανονισμούς αριθ. 3033/80 ((ΕΕ L 323 της 29.11.1980, σελ. 1. )) και 3034/80 ((ΕΕ L 323 της 29.11.1980, σελ. 7. )) να αναφερθεί ότι η μαγιά είναι δυνατόν να παραχθεί από ζάχαρη;

5. Σε περίπτωση που υλοποιηθούν τα προτεινόμενα στην παράγραφο 4) μέτρα, θα είχε αυτό αρνητικές επιπτώσεις στη βιομηχανία ζαχάρεως; Με ποιο τρόπο θα μπορούσε αυτό να αποτραπεί;

Απάντηση του κ. Fischler εξ ονόματος της Επιτροπής (4 Σεπτεμβρίου 1997)

Η επιβάρυνση του περιβάλλοντος, στην οποία αναφέρεται το αξιότιμο μέλος του Κοινοβουλίου, προκύπτει από τη χρησιμοποίηση μελάσσας ως πρώτης ύλης, αντί καθαρότερων πρώτων υλών, όπως η γλυκόζη και η ζάχαρη. Η επιλογής της μελάσσας από τους παραγωγούς μαγιάς εξυπηρετεί αποκλειστικά οικονομικούς σκοπούς και, επομένως, η Επιτροπή κρίνει δίκαιο ότι θα πρέπει να υποστούν τις συνέπειες των πράξεών τους, όταν αυτές οδηγούν σε αύξηση των δαπανών, προκειμένου να διασφαλιστούν οι εθνικές και κοινοτικές προδιαγραφές περί υγρών αποβλήτων. Σε απάντηση των συγκεκριμένων ερωτημάτων που έθεσε το αξιότιμο μέλος του Κοινοβουλίου:

1. - 3. Η Επιτροπή πιστεύει ότι η κοινή γεωργική πολιτική διασφαλίζει στη βιομηχανία παραγωγής μαγιάς τη δυνατότητα διάθεσης γεωργικών προϊόντων σε λογικές τιμές. Επιπλέον, η διαδικασία μεταρρύθμισης, που άρχισε το 1992, διατηρεί χαμηλές τις τιμές των σιτηρών, γεγονός που θα πρέπει να ευνοήσει τη χρησιμοποίηση γλυκόζης ως καθαρότερης πρώτης ύλης από τους παραγωγούς μαγιάς.

4. - 5. Η Επιτροπή γνωρίζει ότι η μαγιά δεν αποτελεί επιλέξιμο προϊόν για την επιστροφή στην παραγωγή για ορισμένα προϊόντα του τομέα της ζάχαρης που χρησιμοποιούνται στη χημική βιομηχανία (κανονισμός (ΕΟΚ) του Συμβουλίου αριθ. 1010/86, για τον καθορισμό των γενικών κανόνων που εφαρμόζονται στην επιστροφή στην παραγωγή για ορισμένα προϊόντα του τομέα της ζάχαρης, που χρησιμοποιούνται στη χημική βιομηχανία). Παρ'όλο που η Επιτροπή, σε στενή συνεργασία με τα κράτη μέλη, αναθεωρεί τακτικά τον κανονισμό (ΕΟΚ) αριθ. 1010/86, η μαγιά δεν έχει ακόμα κριθεί επιλέξιμη ώστε να συμπεριληφθεί στον εν λόγω κανονισμό.